Transitorowers kaap polisievoertuigFoto: Verskaf Kapt. Simphiwe Mhlongo, woordvoerder van die Valke, het gesê die groep rowers het drie veiligheidswagte Woensdagoggend by ŉ winkelsentrum in KwaMashu in KwaZulu-Natal voorgekeer terwyl hulle OTM’s gelaai het. “Die verdagtes het skote op die veiligheidswagte afgevuur, hulle van hul vuurwapens beroof en met vyf kontanthouers op die vlug geslaan.” Volgens Mhlongo het die verdagtes hierna ŉ polisievoertuig gekaap. “Ander polisiebeamptes het die verdagtes agternagesit. Die verdagtes het later beheer oor die gekaapte voertuig verloor, terwyl hulle op die beamptes losgebrand het. ŉ Polisiebeamptes is geskiet en in ŉ kritieke toestand na ŉ hospitaal gehaas.” Mhlongo het gesê polisiebeamptes het hulp ontbied en een verdagte is in hegtenis geneem. Die polisie het op die vyf kontanthouers en ŉ ongelisensieerde vuurwapen beslag gelê. Die 29-jarige verdagte sal binnekort in die Ntuzuma-landdroshof verskyn, terwyl ŉ grootskaalse soektog na die ander verdagtes van stapel gestuur is.